
La Fundació Maria Rosa Sans atorga sis noves beques universitàries a estudiants de la Garrotxa


· La vuitena edició de les beques de la fundació reafirma el compromís amb la igualtat d’oportunitats per als estudiants de la comarca.

· Des dels seus inicis, l’entitat ha aportat més de 200.000 € per promoure i potenciar el talent garrotxí.


Sant Joan les Fonts, 3 d’octubre de 2025.
La Fundació Maria Rosa Sans, impulsada per Noel Alimentaria, ha dut a terme l’acte de lliurament de la vuitena edició de les seves beques universitàries. Aquesta iniciativa, que es celebra anualment, va néixer amb la voluntat d’acompanyar a joves de la Garrotxa perquè puguin accedir als estudis universitaris sense limitacions econòmiques.
Es tracta d’Abhi Rattu Pal i Tamara Shahnazaryan Movsisyan, de l’Institut Bosc de la Coma, que estudiaran Filologia Clàssica a la Universitat de Barcelona i Dret a la Universitat de Girona, respectivament; Agnès Gal González i Danish Kumar Chumber Rallh, de l’Institut Montsacopa, que cursaran Enginyeria Informàtica la primera i Enginyeria Mecànica el segon, ambdós a la Universitat Politècnica de Catalunya; i, finalment, de l’Institut La Garrotxa, Daniel Perez Rojas, que iniciarà el grau en Biotecnologia a la Universitat Autònoma de Barcelona, i Omaima El Mahouti Mohamed, que té previst cursar Infermeria a la Universitat de Girona.
Sumant els sis becats d’aquesta edició i els d’anys anteriors, la Fundació Maria Rosa Sans haurà donat suport a un total de 26 estudiants. Més enllà dels nous becats que s’incorporen cada any al programa, les beques es poden renovar curs rere curs fins a la finalització dels estudis, sempre que la situació econòmica de l’alumne continuï dins els criteris establerts per la fundació i es mantingui el compromís acadèmic. 
En el conjunt dels seus vuit anys de trajectòria, comptant el proper curs 2025-2026, el valor global de les beques atorgades ascendeix a 211.450 €. Aquest import suma els valors inicials dels sis alumnes d’enguany i els dels diferents cursos que la resta de becats han anat cursant des del 2018. 
L’acte de lliurament s’ha celebrat aquesta tarda a les instal·lacions de Noel Academy, el centre de formació interna que Noel té a la seva seu central de Sant Joan les Fonts. La trobada ha comptat amb la presència dels Sr. Joan Boix, president de la Fundació Maria Rosa Sans i també de Noel; el Sr. Tomàs Boix, vicepresident de la fundació; la Sra. Anna Bonfill, secretària de la fundació i de la Sra. Anna Bosch, vicesecretària de la fundació i presidenta de Noel. També hi han assistit altres membres de l’entitat, professorat dels instituts, així com alumnes becats en les diverses edicions acompanyats de familiars i amics. 
A banda del lliurament de beques, l’acte ha comptat amb una taula rodona en què quatre becats d’altres anys, Arnau Faja, Alba Garriga, Amandip Kaur i Marc Garcia, han compartit i reflexionat sobre les seves experiències en els diferents graus universitaris que han cursat  o que estan cursant. També se’ls ha preguntat per les seves experiències laborals, ja que alguns  actualment treballen a Noel o en d’altres empreses.
“El futur del nostre territori passa per les noves generacions. Cal donar-los suport, ajudar-los a formar-se i obrir-los portes perquè puguin arribar on es proposin. Aquest és el compromís que mantenim a la fundació: posar el talent i la motivació per davant de les dificultats econòmiques”, ha destacat Joan Boix durant la cerimònia.
Programa de mentoria
Els becats d’aquesta edició s’incorporaran al programa de mentoria de la fundació, iniciat fa cinc anys, que permet fer un seguiment personalitzat de la seva evolució i orientar-los en el procés d’aprenentatge i en la seva futura carrera professional. Els mentors són professionals de diferents àmbits vinculats a les carreres universitàries escollides, de manera que tant els nous estudiants, com els que renoven compten amb aquest suport addicional.
A la pàgina web www.fundaciomrsans.org es pot trobar tota la informació sobre les beques, l’actualitat de la fundació, les experiències dels estudiants que ja han estat becats i consultar la Memòria d’Activitats del darrer any.

Sobre la Fundació Maria Rosa Sans  
La Fundació Maria Rosa Sans Tintó neix el 2018 a Sant Feliu de Pallerols (Girona), per iniciativa de les famílies Boix-Bosch, també al capdavant de Noel Alimentaria, i Boix-Bonfill, amb la finalitat de promoure la igualtat d’oportunitats i amb la voluntat d’afavorir el creixement i el desenvolupament de les persones a través de la formació i promoció de l’autonomia personal. La institució treballa impulsant la carrera de joves amb talent i capacitats, que per la seva situació familiar i econòmica no disposen de recursos suficients per iniciar els estudis en l’àmbit universitari.

